李西平畫像贊
作者：陳長方
朝代：宋

paragraphs: 德宗貪功失君德，四海力欲干戈平。
但喜馬公窘田悅，滔俊角出飛秋鷹。
綿綿延延到希烈，乘間索賦無時停。
涇師門外一朝起，舟中敵國又朱泚。
倉忙出走幸奉天，大器傾移飜手爾。
西平忠武根于天，奮身一旅當無前。
東猘西虺致首尾，屹立左右相周旋。
馬鳴蕭蕭嚮都鄙，師行引繩士如水。
傳呼齊道相公來，談笑王城藏袖裏。
包戈卧鼓含元廷，青天洗出妖祲清。
遠坊窮巷鷄與犬，寂寂不驚刁斗聲。
德宗胸中暗如墨，懷光效忠終反側。
海內洶湧等沸羹，不有西平那復國。
嗟乎西平誠功高，景鐘太常書勳勞。
爲臣爾爾乃其職，慎勿滿假矜賢豪。